ธ.ก.ส.ประเดิมปล่อยกู้ล้างหนี้นอกระบบ3พันราย
"กรณ์" ลงพื้นที่อุบลฯ พรุ่งนี้ เพื่อตรวจโครงการแก้หนี้นอกระบบ พร้อมประเดิมปล่อยกู้ลูกหนี้ของธ.ก.ส. 3 พันราย&nbsp;&nbsp;
21 ม.ค. 2553

"กรณ์" ลงพื้นที่อุบลฯ พรุ่งนี้ เพื่อตรวจโครงการแก้หนี้นอกระบบ พร้อมประเดิมปล่อยกู้ลูกหนี้ของธ.ก.ส. 3 พันราย  



นายลักษณ์ วจนานวัช ผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) วันที่ 22 ม.ค. 2553 นายกรณ์ จาติกวณิช รมว.คลัง จะเดินทางลงพื้นที่จังหวัดอุบลราชธานี และจังหวัดศรีสะเกษ เพื่อตรวจเยี่ยมความคืบหน้าโครงการแก้หนี้นอกระบบเข้ามาอยู่ในระบบ นอกจากนี้จะเป็นประธานมอบสินเชื่อของธนาคารให้กับลูกหนี้ เพื่อไปใช้หนี้นอกระบบด้วย ทั้งนี้ ในส่วนของจังหวัดศรีสะเกษ นายกรณ์ จะเป็นประธานมอบสินเชื่อของ ธ.ก.ส. ให้กับลูกหนี้นอกระบบจำนวน 117 ราย เป็นวงเงิน 5 ล้านบาท ซึ่งเป็นส่วนหนึ่งของการปล่อยกู้ให้กับลูกหนี้นอกระบบของ ธ.ก.ส. ที่ดำเนินการทั่วประเทศได้แล้วจำนวน 3 พันราย เป็นวงเงินปล่อยกู้ 100 ล้านบาท นายลักษณ์ กล่าวว่า สาเหตุที่ดำเนินการปล่อยกู้หนี้นอกระบบได้ไว เนื่องจากที่ผ่านมาหลังจากที่ลูกหนี้ลงทะเบียนและธนาคารได้ส่งข้อมูลให้กับกรมบัญชีกลางและได้ส่งลูกหนี้มาให้ธนาคารดำเนินการแก้ไข 5.04 แสนราย มูลหนี้ 5.46 หมื่นล้านบาท โดยนายกรณ์ ได้มีนโยบายให้แก้ไขลูกหนี้นอกระบบที่มีมูลหนี้ไม่เกิน 5 หมื่นบาท เป็นการเร่งด่วน ไม่ต้องผ่านคณะกรรมการระดับจังหวัด ให้ธนาคารเป็นตัวกลางเจรจาประนอมหนี้ระหว่างลูกหนี้กับเจ้าหนี้ ทำให้การแก้ไขได้รวดเร็วมากขึ้น ซึ่งในส่วนของธนาคารมีลูกหนี้ที่ไม่เกิน 5 หมื่นบาท จำนวน 1 แสนราย คิดเป็นมูลหนี้ 3 พันล้านบาท ทั้งนี้ภายในเดือน ม.ค. 2553 ธ.ก.ส. คาดว่า จะปล่อยกู้ให้แก่ลูกหนี้นอกระบบที่เป็นหนี้ไม่เกิน 5 หมื่นบาท ได้จำนวน 4 พันราย ซึ่งธนาคารได้สั่งการไปยังสาขาของธนาคารทั่วประเทศให้ประสานไปยังผู้ว่าราชการจังหวัด และนายอำเภอ เพื่อติดตามเจ้าหนี้และลูกหนี้มาร่วมเจรจา ทั้งนี้อัตราดอกเบี้ยที่ธนาคารปล่อยกู้ให้ลูกหนี้นอกระบบ กำหนดไว้ที่ 12% ต่อปี ในช่วง 3 ปีแรก หลังจากนั้นคิดตามอัตราของธนาคารที่ประมาณ 6.75-9.75% และสามารถขยายเวลาการผ่อนชำระได้นานสุด 12 ปี